রূপগঞ্জে আ. লীগের ২ পক্ষের সংঘর্ষ, আহত অন্তত ৫
নারায়ণগঞ্জের রূপগঞ্জ উপজেলায় আধিপত্য বিস্তারকে কেন্দ্র করে ক্ষমতাসীন আওয়ামী লীগের দুই পক্ষের সংঘর্ষে অন্তত ৫ জন আহত হয়েছে।
আজ বৃহস্পতিবার সন্ধ্যা ৭টার দিকে উপজেলার কাঞ্চন বাজারে এ ঘটনা ঘটে।
রূপগঞ্জ থানার ভারপ্রাপ্ত কর্মকর্তা (ওসি) দীপক চন্দ্র সাহা দ্য ডেইলি স্টারকে এ তথ্য নিশ্চিত করেছেন।
তিনি জানান, এ ঘটনায় তাৎক্ষনিক অভিযানে ৮ জনকে আটক করা হয়েছে।
কাঞ্চন পৌর আওয়ামী লীগের সাধারণ সম্পাদক গোলাম রসুল কলি ও পৌর স্বেচ্ছাসেবক লীগ সভাপতি আব্দুর রহিম লিটুর অনুসারীদের মধ্যে এ সংঘর্ষ হয় বলে স্থানীয় সূত্রে জানা গেছে।
পুলিশ ও প্রত্যক্ষদর্শীরা জানায়, আধিপত্য বিস্তারকে কেন্দ্র করে এই দুজনের দ্বন্দ্ব পুরোনো। নির্বাচনকে কেন্দ্র করে এ দ্বন্দ্ব আরও বেড়েছে।
আজ উভয় পক্ষের লোকজন দেশীয় অস্ত্র নিয়ে সংঘর্ষে জড়িয়ে পড়ে। এতে অন্তত ৫ জন আহত হয়। সংঘর্ষে গোলাম রসুলের ভাইয়ের মিষ্টির দোকান ভাঙচুর করা হয় বলে জানা গেছে।
পরে পুলিশ ঘটনাস্থলে পৌঁছে পরিস্থিতি নিয়ন্ত্রণে আনে।
আহতদের মধ্যে আব্দুর রহিমের অনুসারী রাব্বি মিয়া ও নিহাল ভূঁইয়া স্থানীয় একটি হাসপাতালে চিকিৎসা নিয়েছেন বলে স্থানীয়রা জানিয়েছে।
এ বিষয়ে জানতে গোলাম রসুল ও আব্দুর রহিমকে একাধিকবার ফোন করা হলেও, তারা রিসিভ করেননি।
ওসি দীপক চন্দ্র সাহা বলেন, 'পুরোনো দ্বন্দ্বের জেরে তুচ্ছ ঘটনায় দুই পক্ষের মধ্যে সংঘর্ষ হয়েছে। জড়িত সন্দেহে পুলিশ ঘটনাস্থল থেকে ৮ জনকে আটক করে জিজ্ঞাসাবাদ করছে।'

নারায়ণগঞ্জের রূপগঞ্জ উপজেলায় আধিপত্য বিস্তারকে কেন্দ্র করে ক্ষমতাসীন আওয়ামী লীগের দুই পক্ষের সংঘর্ষে অন্তত ৫ জন আহত হয়েছে।